**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2019-10-03 Nr. TAR-84

 Posėdis vyksta 2019-09-24. Pradžia 13.00 val.

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Vaida Žvikienė, Ligita Girskienė, Artūras Razbadauskas, Jurijus Šeršniovas, Arvydas Vaitkus.

 Posėdyje dalyvaujančių komiteto narių ir svečių sąrašai (priedai 1, 2) pridedami.

 Dėl darbotvarkės.

 K. Bagdonas siūlo išbraukti iš darbotvarkės 7 darbotvarkės klausimą „Asociacijos „Žvejybos uosto bendruomenė“ seniūnaitės prašymas“, nes pareiškėja atsiima prašymą.

 DARBOTVARKĖ:

 1. Dėl Klaipėdos miesto savivaldybės tarybos 2019 m. liepos 25 d. sprendimo Nr. T2-215 „Dėl savivaldybės būsto pardavimo“ pakeitimo. Pranešėjas E. Simokaitis.

 2. Dėl sprendimo pirkti nekilnojamąjį daiktą savivaldybės nuosavybėn patvirtinimo. Pranešėjas E. Simokaitis.

 3. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimo. Pranešėja R. Kambaraitė.

 4. Dėl savivaldybės būsto nuomos sąlygų pakeitimo. Pranešėja D. Netikšienė.

 5. Kandidatų į Socialinių projektų vertinimo komisiją skyrimas. Pranešėjas K. Bagdonas.

 6. VŠĮ Klaipėdos specialiosios mokyklos-daugiafunkcinio centro „Svetliačiok“ mokinių su negalia tėvų prašymas. Pranešėjas K. Bagdonas.

 7. Dėl Klaipėdos miesto nevyriausybinių organizacijų tarybos sudėties patvirtinimo. Pranešėja A. Liesytė.

 8. Dėl Materialinės paramos teikimo tvarkos aprašo patvirtinimo. Pranešėja A. Liesytė.

 Patvirtinta (už-?).

 1. SVARSTYTA. Klaipėdos miesto savivaldybės tarybos 2019 m. liepos 25 d. sprendimo Nr. T2-215 „Dėl savivaldybės būsto pardavimo“ pakeitimas.

 Pranešėjas – E. Simokaitis. Teigia, kad sprendimo projekto tikslas – pakeisti Klaipėdos miesto savivaldybės tarybos 2019 m. liepos 25 d. sprendimą Nr. T2-215 „Dėl savivaldybės būsto pardavimo“, siekiant ištaisyti sprendimo antroje pastraipoje netiksliai nurodytą parduodamo būsto unikalų numerį ir atlikti būsto pardavimo procedūras.

 NUTARTA. Pritarti pateiktam sprendimo projektui.

 BALSUOTA: už – 7, prieš – 0, susilaiko – 0.

 2. SVARSTYTA. Sprendimo pirkti nekilnojamąjį daiktą savivaldybės nuosavybėn patvirtinimas.

 Pranešėjas – E. Simokaitis. Sako, kad vadovaujantis Klaipėdos miesto savivaldybės administracijos direktoriaus 2019 m. birželio 12 d. įsakymu Nr. AD2-860 „Dėl gyvenamųjų patalpų Klaipėdos mieste skelbiamų derybų būdu pirkimo“ sudarytos Gyvenamųjų patalpų (butų) Klaipėdos mieste pirkimo skelbiamų derybų būdu Klaipėdos miesto savivaldybės socialinio būsto fondui plėtoti komisija (toliau – Komisija), kuri pagal minėtu įsakymu patvirtintą Butų Klaipėdos mieste pirkimo skelbiamų derybų būdu sąlygų aprašą (toliau Aprašą) įvertino siūlomą pirkti butą Naujakiemio g. 23-26, Klaipėdoje ir nustatė, kad siūlomas butas atitinka keliamus reikalavimus. Buto pirkimo komisija nusprendė siūlyti Savivaldybės administracijos direktoriui pirkti butą Naujakiemio g. 23-26, Klaipėdoje ir, vadovaujantis minėto Aprašo 44 punktu, teikia Klaipėdos miesto savivaldybės tarybai tvirtinti Komisijos sprendimą.

 A. Cesiulis primena, kad klausimas buvo svarstytas Finansų ir ekonomikos komitete, komitetas sprendimo projektui nepritarė. A. Cesiulis taip pat siūlo nepritarti pateiktam sprendimo projektui, kadangi buto kaina labai didelė.

 V. Žvikienė pritaria A. Cesiulio siūlymui.

 K. Bagdonas teigia, kad tokių kainų rinkoje, kokios pateiktos sprendimo projekte už vieno kambario butą, nėra. Kaina labai didelė.

 E. Simokaitis informuoja, kad vieno kambarių butai tiesiog nesiūlomi pirkti.

 L. Girskienė mano, kad daugiabučių amų administratoriai galėtų įrašyti prie mokėjimo sąskaitų informaciją apie butų pirkimą – vyktų sklaida.

 V. Žvikienė mano, kad reikia daugiau viešinimo apie perkamus butus.

 A. Vaitkus mano, kad reikia panagrinėti galimybę statyti namus ir taip vystyti socialinio būsto fondą.

 D. Netikšienė sako, kad Valstybės kontrolė labai kritikavo savivaldybes, norinčias statyti socialinį būstą. Statyti brangiau, nei pirkti rinkoje. Informuoja, kad šių metų Strateginiame plane numatyti pinigai socialinio būsto statybai.

 A. Vaitkus siūlo Savivaldybės administracijai išnagrinėti naujo (socialinio būsto) namo statybos galimybę.

 Balsavimu (už – 0, prieš – 6, susilaiko-1) nepritarta sprendimo projektui.

 NUTARTA:

 2.1. Nepritarti pateiktam sprendimo projektui.

 2.2. Siūlyti Savivaldybės administracijai išnagrinėti naujo namo (socialinio būsto) statybos galimybę ir informuoti komitetą.

 3. SVARSTYTA. Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimas.

 Pranešėja – R. Kambaraitė. Siūlo keisti Klaipėdos miesto savivaldybės tarybos 2019 m. vasario 21 d. sprendimą Nr. T2-37 „Dėl Klaipėdos miesto savivaldybės 2019 metų biudžeto patvirtinimo“, siekiant didinti biudžeto pajamas dėl dotacijų skyrimo Savivaldybei, taip pat patikslinti biudžeto asignavimus, nekeičiant bendros asignavimų apimties, pagal ekonominę klasifikaciją pagal asignavimų valdytojų pateiktas paraiškas.

 R. Kambaraitė teigia, kad šiuo sprendimo projektu biudžeto pajamas siūloma padidinti 1160,0 tūkst. Eur. Be to, pagal asignavimų valdytojų pateiktas paraiškas siūloma patikslinti asignavimus, nekeičiant bendros asignavimų apimties, pagal ekonominę klasifikaciją. Tokia pačia suma, kaip pajamas, siūloma didinti 1160,0 tūkst. Eur Savivaldybės biudžeto asignavimus.

 NUTARTA. Pritarti pateiktam sprendimo projektui.

 BALSUOTA: už – 7, prieš – 0, susilaiko – 0.

 4. SVARSTYTA. Savivaldybės būsto nuomos sąlygų pakeitimas.

 Pranešėja – D. Netikšienė. Teigia, kad Savivaldybės tarybai priėmus sprendimą, būtų patenkintas mažas pajamas gaunančios nuomininkės prašymas, užtikrinant jos teises į tolesnę būsto nuomą socialinio būsto nuomos sąlygomis, mokant mažesnį nuomos mokestį bei sudarytos prielaidos kreiptis dėl nuomos mokesčio lengvatų taikymo ar perkėlimo į mažesnio naudingojo ploto socialinį būstą.

 NUTARTA. Pritarti pateiktam sprendimo projektui.

 BALSUOTA: už – 7, prieš – 0, susilaiko – 0.

 5. SVARSTYTA. Kandidatų į Socialinių projektų vertinimo komisiją skyrimas.

 Pranešėjas – K. Bagdonas. Sako, kad siūloma į kandidatų į Socialinių projektų vertinimo komisijąatrinkti 2 nevyriausybinių organizacijų atstovus ir deleguoti 3 savivaldybės tarybos Sveikatos ir socialinių reikalų komiteto narius.

 V. Žvikienė mano, kad nevyriausybinių organizacijų atstovų atranka neturėtų būti politinė. Siūlo pakeisti nuostatų punktą dėl nevyriausybinių organizacijų atstovų atrinkimo (kad atrinkimo procedūras atliktų Savivaldybės administracija).

 L. Girskienė siūlo į kitą komiteto posėdį pasikviesti nevyriausybinių organizacijų siūlomus atstovus, susipažinti ir atrinkti.

A. Cesiulis siūlo pakviesti į kitą komiteto posėdį nevyriausybinių organizacijų atstovus, o kitais metais inicijuoti nuostatų keitimą.

 A. Vaitkus siūlo deleguoti Sveikatos ir socialinių reikalų komiteto atstovus ir inicijuoti Savivaldybės administracijai nuostatų keitimą dėl nevyriausybinių organizacijų atstovų atrinkimo, pavedant atrinkimą Savivaldybės administracijai.

 Balsavimu (už-4) pritarta, kad Savivaldybės administracija inicijuotų nuostatų punkto keitimą dėl nevyriausybinių organizacijų atstovų atrinkimo.

 A. Vaitkus siūlo į Socialinių projektų vertinimo komisiją deleguoti K. Bagdoną.

 V. Žvikienė siūlo deleguoti L. Girskienę.

 K. Bagdonas siūlo deleguoti A. Cesiulį.

 NUTARTA:

 5.1. Deleguoti į Socialinių projektų vertinimo komisiją Kazį Bagdoną, Ligitą Girskienę, Arvydą Cesiulį.

 5.2. Siūlyti Savivaldybės administracijai inicijuoti Socialinių projektų dalinio finansavimo iš Savivaldybės biudžeto lėšų tvarkos aprašo keitimą dėl nevyriausybinių organizacijų atstovų atrinkimo.

 6. SVARSTYTA. VŠĮ Klaipėdos specialiosios mokyklos - daugiafunkcinio centro „Svetliačiok“ mokinių su negalia tėvų prašymas.

 Pranešėjas – K. Bagdonas. Primena, kad gautas VŠĮ Klaipėdos specialiosios mokyklos-daugiafunkcinio centro „Svetliačiok“ mokinių su negalia tėvų prašymas. Prašo tėvų atstovo pristatyti situaciją.

 D. Saveikienė – neįgalaus vaiko mama, prašo peržiūrėti mokesčio pagal dienos socialinės globos paslaugų sutartį tvarką t. y. neskaičiuoti į bendras pajamas vaiko pinigų ir slaugos išlaidų tikslinės kompensacijos arba priežiūros (pagalbos) tikslinės kompensacijos apskaičiuojant mokestį pagal dienos socialinės globos paslaugų sutartį.

 A. Liesytė informuoja, kad „Svetliačiok“ yra privati įstaiga (susitarimas tarp tėvų ir organizacijos), Savivaldybė nekuruoja ir nežino šios įstaigos skaičiavimo metodikos. Paslauga nupirkta viešo konkurso būdu, kaina skaičiuojama pagal ministro patvirtintą metodiką. Asmens mokomoji dalis nustatyta Vyriausybės nutarimu. A. Liesytė teigia, kad vadovaujasi Tarybos nustatyta tvarka ir mokėjimo tvarka, kuri pridedama prie viešųjų pirkimų procedūros. Organizacija, pateikdama sąskaitas, kiek vaikų lankė, taip pat skaičiuoja tėvų pajamas. Kad vaiko išmoka arba šalpa įeina į skaičiavimus - nustatyta Vyriausybės nutarimais , o ne savivaldos sprendimu.

 A. Vaitkus mano, kad tėvai, turintys vaikus su negalia, pakliūva į tam tikrus spąstus. Mano, kad komitetas gal galėtų organizuoti iniciatyvą, kad mieste atsirastų konkurencija tokioms įstaigoms.

 NUTARTA. Informacija išklausyta.

 7. SVARSTYTA. Klaipėdos miesto nevyriausybinių organizacijų tarybos sudėties patvirtinimas.

 Pranešėja – A. Liesytė. Teigia, kad šiuo sprendimoprojektubūtų patvirtinta nauja Klaipėdos miesto nevyriausybinių organizacijų tarybos sudėtis ir panaikinta 2017 m. Klaipėdos miesto savivaldybės tarybos sprendimu patvirtinta Klaipėdos miesto nevyriausybinių organizacijų taryba.

 NUTARTA. Pritarti pateiktam sprendimo projektui.

 BALSUOTA: už – 7, prieš – 0, susilaiko – 0.

 8. SVARSTYTA. Materialinės paramos teikimo tvarkos aprašo patvirtinimas.

 Pranešėja – A. Liesytė. Sako, kad Savivaldybės tarybos sprendimo „Dėl Materialinės paramos teikimo tvarkos aprašo patvirtinimo“ projektu (toliau – Sprendimo projektas) siekiama praplėsti teikiamų materialinės paramos rūšių sąrašą, nustatyti paramos teikimo atvejus ir tvarką, keisti nustatytos paramos dydžius, bei patikslinti atskiras Materialinės paramos teikimo tvarkos aprašo nuostatas. Siekiama tobulinti teisinį reguliavimą, susijusi su materialinės paramos aprėpties, veiksmingumo ir prieinamumo didinimu, bendruomeninių organizacijų, religinių bendruomenių, bendrijų ir kitų nevyriausybinių organizacijų atstovų, gyvenamosios vietos bendruomenės narių, seniūnaičių ir kitų suinteresuotų asmenų pasitelkimu svarstant klausimus dėl materialinės paramos skyrimo, kad socialinė parama, skiriama kitais Lietuvos Respublikos piniginės socialinės paramos nepasiturintiems gyventojams įstatyme (toliau – Įstatymas) nenumatytais atvejais, būtų tikslesnė ir veiksmingesnė.

 Teigia, kad Sprendimo projektas parengtas vadovaujantis Įstatymo 4 straipsnio 2 dalimi, kurioje numatyta, kad Savivaldybės tarybos nustatyta tvarka socialinė parama gali būti skiriama ir kitais Įstatyme nenumatytais atvejais (skiriama vienkartinė, tikslinė, periodinė, sąlyginė pašalpa ir kt.). Patvirtinus Sprendimo projektą, bus praplėstas materialinės paramos rūšių sąrašas ir sudaryta galimybė gauti materialinę paramą Klaipėdos miesto gyventojams vaikui gimus, pasibaigus vaiko globai (rūpybai) dėl pilnametystės, emancipacijos ar santuokos sudarymo, gyvenantiems skurdžiomis buities sąlygomis prisijungti prie veikiančių miesto vandentiekio ir nuotekų tinklų. Padidinta materialinė parama, papildomai teikiama socialinės pašalpos gavėjams ir sezoniniams drabužiams ir avalynei įsigyti, gyvenamajam būstui nukentėjus nuo inžinerinių tinklų avarijos, gaisro, stichinės nelaimės ar nusikalstamos veiklos, numatyta galimybė kompensuoti patirtas išlaidas sunkios ligos, nelaimingo atsitikimo atvejais, įsigijus (įsirengus) autonominius dūmų signalizatorius. Taip pat bendruomeninių organizacijų nariai pasitelkti dalyvauti svarstant klausimus dėl paramos teikimo.Patikslintos ir papildytos Tvarkos aprašo nuostatos.

 A. Vaitkus primena, kad buvo gautas socialiai remtinų gyventojų prašymas dėl kompensacijos gavimo už namo remontą ir tuo papildyti Materialinės paramos teikimo tvarkos aprašą.

 A. Liesytė teigia, kad neįmanoma suskaičiuoti, kokia tai turėtų būti suma per visą miestą, nes apie 6 tūkst. gyventojų įgytų tokią teisę. Primena, kad namų renovacija 100 procentų kompensuojama visiems remtiniems gyventojams (gaunantiems šildymo kompensaciją). Skatindami remontuoti namus - nebeskatinsim juos renovuoti.

 V. Jurgilevičienė pasisako dėl tvarkos aprašo papildymo. Siūlo apraše įrašyti, kad socialiai remtiniems asmenims kompensuojami stambūs namo remonto darbai.

 K. Bagdonas sutinka, kad reikėtų problemą spręsti, tačiau mano, kad tai nėra taip paprasta.

 A. Vaitkus siūlo Savivaldybės administracijos specialistams susitikti su gyventojus ir rasti sprendimą.

 L. Girskienė siūlo pritarti sprendimo projektui, o ateityje svarstyti aprašo papildymą.

 J. Šeršniovas siūlo pritarti sprendimo projektui ir ieškoti galimybės, kaip praplėsti gavėjų sąrašą.

 L. Girskienė siūlo papildyti aprašą taip: bendrojo naudojimo objektų kapitalinio remonto darbų, iki nustatytos sumos, kompensavimas asmenims, kurių pajamos neviršija 305 eurų.

 NUTARTA:

 8.1. Pritarti pateiktam sprendimo projektui.

 8.2. Ieškoti galimybės praplėsti Materialinės paramos teikimo tvarkos aprašo gavėjų sąrašą.

 BALSUOTA: už – 5, prieš – 0, susilaiko – 0.

 Posėdis baigėsi 14.20 val.

Posėdžio pirmininkas Kazys Bagdonas

Posėdžio sekretorė Lietutė Demidova